Handelsgødning - Landbrugsstyrelsen
Du skal indberette dit salg af handelsgødning
Du har pligt til at indberette dit salg eller afsætning af gødning, der indeholder kvælstof.
Biogas fællesanlæg, forarbejdnings- og forbrændingsanlæg skal desuden indberette den kvælstofholdig gødning, der er modtaget.
Landbrugsstyrelsen bruger oplysningerne til at kontrollere, om jordbrugerne har medtaget gødningen i deres gødningsregnskab samt til at fortrykke jordbrugernes gødningsregnskab, så det er lettere for jordbrugerne at indberette deres regnskab.
Når du sælger kvælstofholdig gødning, skal du som hovedregel også være registreret hos SKAT for kvælstofafgiften. Dette gælder, selvom du kan sælge den kvælstofholdige gødning uden afgift. Du kan læse mere om dette på www.SKAT.dk/Jura/Den Juridiske Vejledning. Du kan også kontakte SKAT via www.skat.dk/kontakt for yderligere spørgsmål.
Leverandører skal ansøge om tilmelding til Leverandørregister for gødningsleverancer via Tast selv-service.
Du skal udfylde og indsende et ansøgningsskema tilknyttet et gyldigt CVR-nr. Benyt skemaet "Leverandørregister for gødningsleverancer".
”Vejledning til tilmelding til Leverandørregister for gødningsleverancer” i Tast selv-service finder du her
Afmelding fra Leverandørregister for gødningsleverancer
Du afmelder dig fra Leverandørregister for gødningsleverancer ved selv at registrere det i systemet her
Du skal indberette dine leverancer af kvælstofholdig gødning én gang om året. Fristen for at indberette er 1. september og du skal indberette leverancer for en hel planperiode, som svarer til den forudgående planperiode fra den 1. august–31. juli.
Gødningen skal indberettes for den planperiode, hvor fakturaen er udstedt. Det gælder også, selvom den fysiske levering af gødningen først sker på et andet tidspunkt.
Alle virksomheder, der sælger eller afsætter kvælstofholdig gødning til andre virksomheder, skal tilmelde sig som leverandør i Leverandørregister for gødningsleverancer.
Disse virksomheder skal indberette deres salg af gødning til andre virksomheder i Leverandørregister for gødningsleverancer:
Gødningsforhandlere, der indfører og sælger gødning
Mellemhandlere som fx maskinstationer, der videresælger gødning
Jordbrugere, der køber gødning og videresælger til andre jordbrugere
Herudover skal følgende virksomheder indberette i Leverandørregister for gødningsleverancer:
Forsyningsvirksomheder, der afsætter anden organisk gødning
Biogas fællesanlæg, forarbejdnings- og forbrændingsanlæg skal indberette afsat samt modtaget gødning.
Hvilke oplysninger skal du indberette?
Ved leverance af gødning til virksomheder, der er tilmeldt Register for Gødningsregnskab, skal oplysninger om modtager, hvilken gødningstype, den samlede afsatte mængde (kg) samt det totale indhold af kvælstof (kg) indberettes.
Du skal indberette salg/afsætning af følgende kvælstofholdige gødningsleverancer i Leverandørregister for gødningsleverancer:
For salg af handelsgødning gælder særligt følgende:
Salget skal indberettes til SKAT
Ny handelsgødning skal anmeldes
Regler for handelsgødning købt i udlandet
Regler for salg og køb af ammoniumnitratgødning
Du skal indberette dine gødningsleverancer elektronisk i Leverandørregister for gødningsleverancer.
Inden du begynder at indberette, skal du være oprettet i Leverandørregister for gødningsleverancer.
Log ind med dit CVR-nr. og din 4-cifret adgangskode. Koden modtager du, når du tilmelder dig.
Vælg planår. Planåret svarer til planperioden
Vælg den type gødning, som du skal indberette
Tryk "Indberet"
Du bliver nu stillet videre til siden, hvor du skal taste din indberetning.
Hvis du skal indberette mange forskellige gødningsleverancer, kan du foretage en samlet XML-indberetning af alle dine handler.
Der findes en vejledning for hvordan du indberetter. ”Vejledning til indberetning i Leverandørregister for gødningsleverancer”
Skal jeg betale kvælstofafgift af handelsgødning?
Hvis du sælger gødning til en virksomhed, som allerede er tilmeldt Landbrugsstyrelsens Register for Gødningsregnskab eller er registreret som gødningsleverandør hos SKAT, skal køber ikke betale kvælstofafgift af den handelsgødning, som du sælger.
Hvis køber ikke er tilmeldt Landbrugsstyrelsens Register for Gødningsregnskab eller er registreret som gødningsleverandør hos SKAT, skal køber betale kvælstofafgift af den indkøbte mængde handelsgødning.
I Landbrugsstyrelsens Leverandørregister for gødningsleverancer kan du se, om en virksomhed er tilmeldt Register for Gødningsregnskab. Det gør du ved at søge på CVR-nr. under fanen ’Søg i tilmeldte virksomheder’.
Du kan også se, om en virksomhed er tilmeldt Register for Gødningsregnskab på Landbrugsstyrelsens hjemmeside. Gå til opslag på tilmeldte i Register for Gødningsregnskab
Hvis din virksomhed er tilmeldt Register for Gødningsregnskab
Som tilmeldt Register for Gødningsregnskab skal du indberette dit forbrug af handelsgødning.
Vejledninger og lovgrundlag på området findes i faktaboksen nederst på denne side.
Bekendtgørelse nr. 963 af 12. juli 2017 om jordbrugets anvendelse af gødning i planperioden 2017/2018